શિક્ષણ આપતી સંસ્થા કે કેળવણી સંકુલ હવે સંપૂર્ણપણે કોમર્શીયલ થઈ ચુક્યું છે. આમાં શિક્ષક બાપડો શું કરે ? શિક્ષણ સંસ્થા પણ હવે નીતનવીન આકર્ષણોથી વાલીઓને લોભાવતા જાય છે અને ફેસીલીટીના જાળમાં અંતે કોઈ તો “વાલી માછલી” ફસાઈ જાય છે. માત્ર ચોપડિયા જ્ઞાન અને તૈયાર ભાણા માફક પીરસી દેવામાં આવતા મટીરીયલ્સથી અભ્યાસ તો પૂરો થઈ જાય પણ યોગ્ય કેળવણી મળી શકે ખરી ? આપણે જ્ઞાન કે અભ્યાસ મેળવવાની વાત જ કરીએ છીએ, બહુ બહુ તો વ્યક્તિત્વ વિકાસ-ઘડતરનો વિચાર કરી છીએ. પણ આ બધાનો સમન્વય કરી જીવન ઉપયોગી “કેળવણી ની મેળવાણી” વિશે વિચારીશું આખરે ક્યારે ? એક કેળવાયેલ વ્યક્તિમાં ભણતર, ઘડતર અને જીવન ચણતરના બધા જ ગુણોનો વિકાસ થઈ શકે છે.